02019D2009 — DA — 18.11.2022 — 001.001

Denne tekst tjener udelukkende som dokumentationsværktøj og har ingen retsvirkning. EU's institutioner påtager sig intet ansvar for dens indhold. De autentiske udgaver af de relevante retsakter, inklusive deres betragtninger, er offentliggjort i den Europæiske Unions Tidende og kan findes i EUR-Lex. Disse officielle tekster er tilgængelige direkte via linkene i dette dokument

Ændret ved:









▼B

RÅDETS AFGØRELSE (FUSP) 2019/2009

af 2. december 2019

til støtte for Ukraines bestræbelser på bekæmpelse af ulovlig handel med våben, ammunition og sprængstoffer i samarbejde med OSCE







Artikel 1

1. Formålet med denne afgørelse er at styrke kapaciteterne i Ukraines nationale grænsepoliti, Ukraines indenrigsministerium og Ukraines statslige skattemyndigheder/statslige toldmyndigheder til bekæmpelse af ulovlig handel med våben, ammunition og sprængstoffer i Ukraine.

2. I henhold til stk. 1 er denne afgørelses mål at: a) styrke kapaciteterne i Ukraines nationale grænsepoliti, indenrigsministerium og statslige skattemyndigheder/statslige toldmyndigheder med hensyn til forebyggelse og bekæmpelse af ulovlig handel med våben, ammunition og sprængstoffer b) styrke tilsynskapaciteterne i indenrigsministeriet med hensyn til dets kontrol af fremstilling, mærkning og registrering af våben, ammunition og sprængstoffer i overensstemmelse med de behov, der er konstateret i behovsvurderingen c) styrke de operationelle kapaciteter i indenrigsministeriet og i Ukraines nationale politi, som rapporterer til indenrigsministeriet, med hensyn til kriminalteknik, analyse, afsløring, sporing og efterforskning af ulovlig handel med våben, ammunition og sprængstoffer d) styrke kapaciteterne i indenrigsministeriet til forbedring af lovgivningsmekanismerne til regulering og kontrol af udbredelsen og brugen af våben, ammunition og sprængstoffer samt at øge bevidstgørelse af borgerne om risici i forbindelse med ulovlig besiddelse af, misbrug af og handel med våben, ammunition og sprængstoffer i overensstemmelse med de behov, der er konstateret i behovsvurderingen e) styrke koordineringen og samarbejdet mellem myndigheder, hvorved der udvikles en strategisk tilgang og dataindsamling og -analyse i forbindelse med forebyggelsen og bekæmpelsen af ulovlig handel med våben, ammunition og sprængstoffer i Ukraine i overensstemmelse med de behov, der er konstateret i behovsvurderingen.

3. I henhold til stk. 2 støtter Unionen følgende foranstaltninger: a) styrkelse af de relevante normative og lovgivningsmæssige rammer b) indsamling, kompilering og udveksling af relevante data, herunder udvikling og samling af elektroniske databaser c) udvikling af relevante institutioners kapaciteter d) udbydelse af uddannelse e) erhvervelse af specialiseret udstyr og infrastruktur, herunder kapaciteter til afsløring med hunde f) etablering af platforme for styrket national koordinering mellem myndigheder og præcisering af mandater, så samarbejdet og informationsudvekslingen lettes g) bevidstgørelse af den brede offentlighed h) udveksling og samarbejde på regionalt og internationalt plan.

4. Projektets begunstigede er de nationale myndigheder i Ukraine, der har ansvar for forebyggelse og bekæmpelse af ulovlig handel med våben, ammunition og sprængstoffer. Det drejer sig primært om følgende nationale myndigheder: det nationale grænsepoliti, indenrigsministeriet og Ukraines nationale politi, som rapporterer til indenrigsministeriet, og de statslige skattemyndigheder/statslige toldmyndigheder. Andre bemyndigede nationale myndigheder, såsom Ukraines sikkerhedstjeneste, inddrages fra sag til sag.

5. Bilaget til denne afgørelse indeholder en detaljeret beskrivelse af projektet.

Artikel 2

1. Unionens højtstående repræsentant for udenrigsanliggender og sikkerhedspolitik (»HR«) har ansvaret for gennemførelsen af denne afgørelse.

2. Den tekniske gennemførelse af det i artikel 1 omhandlede projekt (»projektet«) overlades til OSCE-Sekretariatet.

3. OSCE-Sekretariatet udfører sine opgaver under HR's ansvar. Med henblik herpå indgår HR aftale om de nødvendige arrangementer med OSCE-Sekretariatet.

Artikel 3

1. Det finansielle referencegrundlag for gennemførelsen af det projekt, der finansieres af Unionen, er på 5 151 579 EUR.

2. De udgifter, der finansieres med referencebeløbet i stk. 1, forvaltes i overensstemmelse med de procedurer og regler, der gælder for Unionens almindelige budget.

3. Kommissionen overvåger, at de i stk. 1 omhandlede udgifter forvaltes korrekt. Med henblik herpå indgår den den nødvendige finansieringsaftale med OSCE-Sekretariatet. Det skal fremgå af finansieringsaftalen, at OSCE-Sekretariatet sørger for, at Unionens bidrag bliver synligt i en grad, der svarer til dets størrelse.

4. Kommissionen bestræber sig på at indgå den finansieringsaftale, der er omhandlet i stk. 3, snarest muligt efter denne afgørelses ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af finansieringsaftalen.

Artikel 4

1. HR aflægger rapport til Rådet om gennemførelsen af denne afgørelse på grundlag af regelmæssige halvårlige beskrivende rapporter, som OSCE-Sekretariatet udarbejder. Disse rapporter danner grundlag for Rådets evaluering.

2. Kommissionen aflægger rapport om de finansielle aspekter af det projekt, der er omhandlet i artikel 1.

Artikel 5

1. Denne afgørelse træder i kraft på dagen for vedtagelsen.

▼M1

2. Denne afgørelse udløber den 23. januar 2024.

▼B









BILAG

OSCE'S OMFATTENDE PROGRAM TIL STØTTE FOR UKRAINES BESTRÆBELSER PÅ BEKÆMPELSE AF ULOVLIG HANDEL MED VÅBEN, AMMUNITION OG SPRÆNGSTOFFER

1. Baggrund

Ukraine har i de seneste år oplevet betydelige sikkerheds- og sikringsmæssige risici og udfordringer i forbindelse med spredningen af ulovlige våben, ulovlig ammunition og ulovlige sprængstoffer på tværs af sine grænser og på sit område. Disse er navnlig forværret af krisen i og omkring Ukraine og er kommet til udtryk i den ulovlige besiddelse af, misbrug af og ulovlig handel med våben, ammunition og sprængstoffer.

Ukraine er fortsat et område, der giver anledning til bekymring, og en vigtig udfordring i EU-strategien til bekæmpelse af ulovlige skydevåben, håndvåben og lette våben (SALW) samt ammunition hertil (»EU's SALW-strategi«). I EU's SALW-strategi fastslås det, at »[d]en nuværende ustabilitet i Østeuropa har øget omfanget af ulovlig handel med skydevåben i forskellige lande i regionen, såsom Ukraine. Dette udgør en betydelig langsigtet trussel mod sikkerheden i både Ukraine og EU. Samarbejdet mellem EU og Ukraine om dette spørgsmål er således af fælles interesse. EU forfølger sit bilaterale samarbejde med Ukraine og andre lande i regionen og integrerer systematisk bekæmpelsen af ulovlige SALW i enhver dialog om sikkerhedsanliggender med partnerlande i naboskabsområdet.«

Med henvisning til det østlige naboskab generelt og Ukraine i særdeleshed fastsætter EU's SALW-strategi følgende foranstaltninger:

— »EU og medlemsstaterne vil integrere kampen mod ulovlig handel med skydevåben/SALW i dialogen om sikkerhedsspørgsmål med partnerlande i EU's nabolande, såsom Ukraine.

— EU og medlemsstaterne vil oprette kommunikationskanaler mellem de europæiske og ukrainske eksperter, udpege et kontaktpunkt for at sikre et gnidningsfrit samarbejde, øge bevidstheden, udveksle bedste praksis og ekspertise og identificere uddannelsesbehov og andre støtteforanstaltninger for at styrke Ukraines kapacitet på området, og

— EU og medlemsstaterne vil fortsat arbejde på en permanent teknisk rundbordsdiskussion med Ukraine med henblik på at behandle det presserende problem med ulovlig handel med skydevåben og de risici, der er forbundet med, at sådanne våben falder i hænderne på terrorister og organiserede kriminelle grupper.«

På grundlag af den oprindelige anmodning fra maj 2016 fra Ukraines nationale grænsepoliti har OSCE-Sekretariatet foretaget en behovsvurdering med henblik på bekæmpelse af ulovlig handel med våben, ammunition og sprængstoffer i Ukraine og på tværs af dets grænser (»behovsvurderingen«). Behovsvurderingen, der blev offentliggjort i april 2018, omfattede flere ministerier og myndigheder, der beskæftiger sig med lovgivning, retshåndhævelse og sikkerhed vedrørende våben, ammunition og sprængstoffer. Den viste, at den nuværende tilgang til afsløring og bekæmpelse af ulovlig handel med våben, ammunition og sprængstoffer i Ukraine og på tværs af dets grænser er forbundet med udfordringer. Støtte i form af udvikling af menneskelige og tekniske ressourcer, letforståelig lovgivning og koordinering mellem myndigheder samt international støtte og internationalt samarbejde skal øges. Behovsvurderingen fastlagde også udgangspunktet for ydelse af teknisk bistand og institutionel støtte med henblik på udvikling af de ukrainske myndigheders kapaciteter i deres bestræbelser på at bekæmpe ulovlig handel med våben, ammunition og sprængstoffer på en måde, der er holistisk og holdbar.

Den 7. juni 2018 bekræftede de centrale ukrainske ministerier og myndigheder, der beskæftiger sig med regulering, retshåndhævelse og sikkerhed vedrørende våben, ammunition og sprængstoffer, resultaterne af behovsvurderingen på det højniveaumøde, der blev afholdt i Kiev. De gentog, at de klart forstår de nuværende og forestående trusler, som ulovlig handel med våben, ammunition og sprængstoffer udgør, samt deres tilsagn om at forbedre situationen på stedet. Dette omfattede godkendelse af den køreplan, der er udarbejdet gennem behovsvurderingen, og som støtter en integreret, omfattende og samarbejdsorienteret tilgang til effektiv kapacitetsudvikling og funktion af systemet til bekæmpelse af ulovlig handel med våben, ammunition og sprængstoffer i Ukraine.

Den 12. marts 2019 mødtes de samme myndigheder til det andet højniveaumøde i Kiev, hvor de klart noterede sig fremskridtene med drøftelserne af udfordringer, faktiske behov og initiativer i tilknytning til bekæmpelse af ulovlig handel med våben, ammunition og sprængstoffer i Ukraine og på tværs af dets grænser. Desuden blev der på mødet også afgivet nationale og internationale tilsagn om at styrke indsatsen.

Flere ministerier og myndigheder, der beskæftiger sig med retshåndhævelse og sikkerhed, har officielt skriftligt udtrykt interesse for og anmodet om samarbejde med OSCE-Sekretariatet om støtte til Ukraines bestræbelser på at bekæmpe ulovlig handel med våben, ammunition og sprængstoffer: nemlig det nationale grænsepoliti i maj 2016, de statslige skattemyndigheder/statslige toldmyndigheder i juli 2018 og Ukraines indenrigsministerium i marts 2019. Disse ministerier og myndigheder har henvendt sig til OSCE's projektkoordinator i Ukraine med henblik på støtte til den praktiske gennemførelse af projektaktiviteterne senest midt i september 2019.

2. Overordnet mål

At styrke de ukrainske myndigheders kapaciteter til forebyggelse og bekæmpelse af ulovlig handel med våben, ammunition og sprængstoffer.

3. Beskrivelse af indsatsen

Indsatsen er baseret på resultaterne og anbefalingerne i OSCE-Sekretariatets behovsvurdering med henblik på bekæmpelse af ulovlig handel med våben, ammunition og sprængstoffer i Ukraine og på tværs af dets grænser. Den blev desuden videreudviklet som reaktion på de udtrykkelige samarbejds- og bistandsanmodninger, som det nationale grænsepoliti, de statslige skattemyndigheder og Ukraines indenrigsministerium har indgivet til OSCE-Sekretariatet og OSCE's projektkoordinator i Ukraine. Anmodningerne blev efterfulgt af omfattende tekniske høringer mellem OSCE og de nævnte statslige aktører.

OSCE har i tæt samarbejde med de relevante ukrainske myndigheder forberedt tre projekter, der behandler forskellige aspekter af deres mandater vedrørende bekæmpelse af ulovlig handel med våben, ammunition og sprængstoffer. Projekterne er kombineret i et samlet, omfattende program med henblik på at styrke den generelle sikkerhed i Ukraine. Det omfattende program støtter EU-strategien til bekæmpelse af ulovlige skydevåben, håndvåben og lette våben (SALW) samt ammunition hertil (2018), navnlig indsatsen i de østlige naboskabslande.

3.1. Projekt 1: Støtte til Ukraines nationale grænsepoliti til forebyggelse og bekæmpelse af ulovlig handel med våben, ammunition og sprængstoffer

3.1.1. Mål

Målet med projektet er at hjælpe Ukraines nationale grænsepoliti med at forbedre sin kapacitet til at forebygge og bekæmpe ulovlig handel med våben, ammunition og sprængstoffer

3.1.2. Beskrivelse

Det nationale grænsepoliti er en af de retshåndhævende myndigheder i Ukraine, der er bemyndiget til at bekæmpe ulovlig handel med våben, ammunition og sprængstoffer. Det har ansvaret for at sikre de nationale grænsers ukrænkelighed og beskyttelsen af Ukraines suveræne rettigheder i dets eksklusive (maritime) økonomiske zone.

Projektet tager sigte på at afhjælpe konstaterede mangler i kapaciteten i det nationale grænsepoliti gennem: a) udvikling af uddannelseskapaciteter og tekniske og operationelle kapaciteter til at forebygge og bekæmpe ulovlig handel med våben, ammunition og sprængstoffer og b) overførsel af international god praksis og informationsudveksling, navnlig i forhold til EU-medlemsstaterne, partnerne på Vestbalkan og staterne i naboskabsområdet.

3.1.3. Forventet resultat

Resultat 1: Styrket kapacitet i det nationale grænsepoliti til forebyggelse og bekæmpelse af ulovlig handel med våben, ammunition og sprængstoffer.

Indikatorer:

— øgede kompetencer (organisatoriske og tekniske kompetencer og viden) hos det af det nationale grænsepolitis personale, der får gavn af projektet, i de relevante uddannelsesinstitutioner, analyse- og efterforskningsenheder og operationelle enheder til støtte for forebyggelse og bekæmpelse af ulovlig handel med våben, ammunition og sprængstoffer og til brug i personalets almindelige arbejdsprocesser

— samarbejdsforanstaltninger og netværksarbejde blandt eksperter — i nationale, subregionale og internationale sammenhænge — der bidrager til interoperabilitet mellem de projektbegunstigede og deres modparter, og som anvendes i de almindelige arbejdsprocesser i den projektbegunstigedes relevante enheder og institutioner

— dokumenterede resultater af evalueringer og tilgange til kvalitetsstyring deles med projektinteressenter (projektbegunstigede — primære og sekundære, donorsamfund og OSCE) og anvendes i praksis og tages i betragtning til kapacitetsopbygningsformål.

3.1.4. Aktiviteter

3.1.4.1. Omfattende uddannelsesprogram for det nationale grænsepoliti til forebyggelse og bekæmpelse af ulovlig handel med våben, ammunition og sprængstoffer i overensstemmelse med de behov, der er konstateret i behovsvurderingen

Aktiviteten vil omfatte:

— et omfattende uddannelsesprogram til forebyggelse og bekæmpelse af ulovlig handel med våben, ammunition og sprængstoffer, der følger en tostrenget tilgang: a) udvikling og styrkelse af instruktørers og underviseres fornødne viden, færdigheder og holdninger, dvs. en tilgang med undervisning af underviserne, og b) udvikling og styrkelse af ekspertviden på nicheområder såsom risikoanalyse og profilering, strafferetlig analyse, indførelse af nye og opgraderede tekniske hjælpemidler, teknologier og procedurer.

3.1.4.2. Udstyrsbistandsprogram for det nationale grænsepoliti til forebyggelse og bekæmpelse af ulovlig handel med våben, ammunition og sprængstoffer i overensstemmelse med de behov, der er konstateret i behovsvurderingen

Denne aktivitet vil omfatte:

— levering af en begrænset mængde fast og mobilt udstyr samt andre typer tekniske hjælpemidler og teknologier til støtte for afprøvning, evaluering og indførelse af nye teknologiske og proceduremæssige løsninger til afsløring af ulovlig handel med våben, ammunition og sprængstoffer. Udstyret vil blive leveret til udvalgte organisationsstrukturer inden for det nationale grænsepoliti, navnlig grænsekontrolenheder (med fokus på det nordlige og nordvestlige Ukraine), kommandostrukturer og uddannelsesinstitutioner. Desuden integreres aktiviteten i det omfattende uddannelsesprogram, hvorved der skabes et bredere initiativ vedrørende uddannelse og udstyr for det nationale grænsepoliti. Det leverede udstyr vil være i overensstemmelse med de behov, der er konstateret i behovsvurderingen.

3.1.4.3. Hundebistandsprogram for det nationale grænsepoliti til forebyggelse og bekæmpelse af ulovlig handel med våben, ammunition og sprængstoffer i overensstemmelse med de behov, der er konstateret i behovsvurderingen

Denne aktivitet vil omfatte:

— tilrettelæggelse af udvekslingsbesøg for at gøre relevante eksperter og undervisere fra det nationale grænsepoliti bekendt med internationale erfaringer og god praksis med hensyn til brug af hundekapacitet i bekæmpelsen af ulovlig handel med våben, ammunition og sprængstoffer og for at støtte netværksarbejde blandt eksperter og

— gennemgang og ajourføring af uddannelsesmetoder til og operationelle procedurer for brug af hundekapacitet i bekæmpelsen af ulovlig handel med våben, ammunition og sprængstoffer.

3.2. Projekt 2: Støtte til Ukraines indenrigsministerium og Ukraines nationale politi, der rapporterer til indenrigsministeriet, til forebyggelse og bekæmpelse af ulovlig handel med våben, ammunition og sprængstoffer

3.2.1. Mål

Målet med projektet er at hjælpe Ukraines indenrigsministerium og Ukraines nationale politi, der rapporterer til indenrigsministeriet, med at forebygge og bekæmpe ulovlig handel med våben, ammunition og sprængstoffer.

3.2.2. Beskrivelse

Indenrigsministeriet er en af de centrale nationale myndigheder i Ukraine, der ikke alene regulerer og kontrollerer den lovlige brug af våben, ammunition og sprængstoffer, men gennemfører operationelle og koordinerende foranstaltninger med henblik på at forebygge og bekæmpe ulovlig handel med våben, ammunition og sprængstoffer enten direkte eller gennem sine underordnede instanser.

Projektet skal afhjælpe konstaterede mangler i kapaciteten i indenrigsministeriet for på effektiv vis at forebygge og bekæmpe ulovlig handel med våben, ammunition og sprængstoffer ved at støtte forbedringer af indenrigsministeriets: a) tilsynskapaciteter i forbindelse med kontrol af den lovlige fremstilling, mærkning og registrering af våben, ammunition og sprængstoffer b) operationelle kapaciteter inden for kriminalteknik og analyse, afsløring og efterforskning af ulovlig handel med våben, ammunition og sprængstoffer c) lovgivningsmekanismer til regulering og kontrol af den lovlige udbredelse og brug af våben, ammunition og sprængstoffer samt øget bevidstgørelse om ulovlig besiddelse af, misbrug af og ulovlig handel våben, ammunition og sprængstoffer og d) koordinerende og samarbejdsorienterede mekanismer til støtte for fælles strategiske og operationelle tilgange til forebyggelse og bekæmpelse af ulovlig handel med våben, ammunition og sprængstoffer med de andre relevante nationale myndigheder.

3.2.3. Forventede resultater

Resultat 1: Styrkede tilsynskapaciteter i indenrigsministeriet i forbindelse med dets kontrol af fremstilling, mærkning og registrering af våben, ammunition og sprængstoffer i overensstemmelse med de behov, der er konstateret i behovsvurderingen.

Indikatorer:

— ændringer af og forslag til de nationale lovgivningsmæssige rammer, indenrigsministeriets bestemmelser og administrative procedurer for kontrol med fremstilling, mærkning og registrering af våben, ammunition og sprængstoffer i Ukraine

— ændringer af og forslag til de nationale lovgivningsmæssige rammer, indenrigsministeriets bestemmelser og administrative procedurer for forebyggelse af ulovlig fremstilling af skydevåben gennem brug af tre-d-printede dele, ulovlig genaktivering af deaktiverede skydevåben, håndværksmæssig fremstilling af skydevåben og ulovlig ombygning af alarm- og signalpistoler, som er konstrueret til løs ammunition eller flobertpistoler

— et ensartet elektronisk system til våben-, ammunitions- og sprængstofsklassifikation, der er udviklet, afprøvet og reguleret med henblik på indførelse til regelmæssig brug i indenrigsministeriet og andre interesserede statslige enheder, og som er integreret i indenrigsministeriets register over våben, ammunition og sprængstoffer.

Resultat 2: Styrkede operationelle kapaciteter i indenrigsministeriet og Ukraines nationale politi inden for kriminalteknik, analyse, afsløring, sporing og efterforskning af ulovlig handel med våben, ammunition og sprængstoffer.

Indikatorer:

— forbedrede politiske, operationelle og tekniske kapaciteter vedrørende ulovlig handel med våben, ammunition og sprængstoffer samt større viden og styrkede færdigheder og holdninger hos indenrigsministeriets personale for så vidt angår kriminalteknisk arbejde, herunder sporing af beslaglagte skydevåben, til brug i de almindelige arbejdsprocesser

— forbedrede politiske, operationelle og tekniske kapaciteter hos Ukraines nationale politi vedrørende bekæmpelse og afsløring af ulovlig handel med våben, ammunition og sprængstoffer, herunder improviserede eksplosive anordninger og ulovlige sprængstoffer, samt større viden og styrkede færdigheder og holdninger hos personalet i Ukraines nationale politi til brug i de almindelige arbejdsprocesser.

Resultat 3: Styrkede kapaciteter i indenrigsministeriet til forbedring af lovgivningsmekanismerne til regulering og kontrol af udbredelsen og brugen af våben, ammunition og sprængstoffer samt øget bevidstgørelse af borgerne om risici i forbindelse med ulovlig besiddelse af, misbrug af og ulovlig handel med våben, ammunition og sprængstoffer i overensstemmelse med de behov, der er konstateret i behovsvurderingen.

Indikatorer:

— klar forståelse af opfattelser, behov og tankegang i det ukrainske samfund og målgrupperne for så vidt angår regulering og kontrol af udbredelsen og brugen af skydevåben og andre spørgsmål vedrørende våben, ammunition og sprængstoffer

— øget bevidstgørelse af de ukrainske borgere om risiciene ved ulovlig besiddelse af, misbrug af og ulovlig handel med våben, ammunition og sprængstoffer gennem organisering af oplysningskampagner

— omfattende vurdering af og analyse af manglerne i de nationale lovgivningsmæssige rammer for regulering og kontrol af udbredelsen og brugen af våben, ammunition og sprængstoffer

— ændringer af og forslag til de nationale lovgivningsmæssige rammer for regulering og kontrol af udbredelsen og brugen af våben, ammunition og sprængstoffer.

Resultat 4: Styrket koordinering og samarbejde mellem myndigheder, hvorved der udvikles en strategisk tilgang og dataindsamling og -analyse i forbindelse med forebyggelsen og bekæmpelsen af ulovlig handel med våben, ammunition og sprængstoffer i Ukraine i overensstemmelse med de behov, der er konstateret i behovsvurderingen.

Indikatorer:

— effektiv gennemførelse af koordinerings- og samarbejdsmekanismer, der bidrager til harmoniseret planlægning, udvikling, gennemførelse (herunder overvågning og kontrol) og evaluering af en fælles strategisk tilgang

— effektiv indførelse og brug af harmoniserede landsdækkende statistiske indikatorer vedrørende ulovlig handel med våben, ammunition og sprængstoffer i Ukraine

— anbefalinger, der er udviklet gennem dette projekt, til forbedring af den koordinering og det samarbejde mellem myndigheder, der er overdraget til et nationalt koordineringsorgan inden for SALW-kontrol

— forbedrede analytiske kapaciteter og institutionaliseret dataanalyse vedrørende ulovlige skydevåben.

3.2.4. Aktiviteter

3.2.4.1. Fremme og overførsel af internationale og europæiske standarder og international og europæisk god praksis for kontrol af fremstilling, mærkning og registrering af våben, ammunition og sprængstoffer i Ukraine, herunder vedrørende forebyggelse af ulovlig fremstilling af våben, ammunition og sprængstoffer, bl.a. gennem ulovlig genaktivering, ombygning eller andre metoder

Denne aktivitet vil omfatte:

— afholdelse af et skræddersyet specialiseret uddannelseskursus for politiske beslutningstagere og førende eksperter fra indenrigsministeriet, herunder licensudstedelsesafdelingen, videnskabs- og forskningscentret for kriminalitet og kriminologi, det nationale politi og andre retshåndhævende myndigheder, og

— gennemførlighedsundersøgelse vedrørende mærkning af skydevåben i Ukraines retshåndhævende myndigheder og ved civilt ejerskab med fokus på mærkning efter fremstillingen og i forbindelse med import.

3.2.4.2. Udvikling og udrulning af det ensartede elektroniske system til våben-, ammunitions- og sprængstofsklassifikation og integration heraf i registret over våben, ammunition og sprængstoffer

Denne aktivitet vil omfatte:

— udvikling og afprøvning af det ensartede elektroniske system til våben-, ammunitions- og sprængstofsklassifikation og

— teknisk støtte til udrulningen af og undervisning i det ensartede elektroniske system til våben-, ammunitions- og sprængstofsklassifikation i indenrigsministeriets register over våben, ammunition og sprængstoffer (op til 25 undervisningsarrangementer).

3.2.4.3. Fremme af god praksis og videnoverførsel inden for kriminalteknik og efterforskning af ulovlig handel med våben, ammunition og sprængstoffer

Denne aktivitet vil omfatte:

— afholdelse af to skræddersyede specialiserede uddannelseskurser for førende eksperter fra indenrigsministeriet, herunder videnskabs- og forskningscentret for kriminalitet og kriminologi samt det nationale politi og andre retshåndhævende myndigheder såsom de statslige toldmyndigheder og anklagemyndigheden. Den vejledende liste over uddannelseskurser vil omfatte: mærkningskrav og -teknikker i forbindelse med import af skydevåben, sikring af gerningsstedet (første respons-politienheder), inspektion af gerningsstedet og sikring, emballering og inspektion af bevismateriale (kriminalteknikere), støtte til national og international sporing (laboratorieteknikere) og udvikling, forståelse og formidling af ballistisk efterretning vedrørende skydevåbenkriminalitet.

3.2.4.4. Fremme af god praksis og videnoverførsel inden for og udstyrsbistandsprogram for Ukraines nationale politi til bekæmpelse og afsløring af ulovlig handel med våben, ammunition og sprængstoffer

Denne aktivitet vil omfatte:

— afholdelse af et skræddersyet specialiseret uddannelseskursus for førende eksperter fra det nationale politi og andre retshåndhævende myndigheder såsom det nationale grænsepoliti og Ukraines statslige skattemyndigheder/statslige toldmyndigheder samt sammenkobling med det europæiske EMPACT-netværk af nationalt retshåndhævelsespersonale vedrørende skydevåben og

— indkøb af en begrænset mængde teknisk udstyr til kriminalefterforskningsenhederne i Ukraines nationale politi til støtte for nye metoder og tekniske løsninger til bekæmpelse og afsløring af ulovlig handel med våben, ammunition og sprængstoffer.

3.2.4.5. Landsdækkende opinionsundersøgelse, holdningsundersøgelse, kampagner til bevidstgørelse af borgerne og oplysningskampagner om risici i forbindelse med ulovlig besiddelse af, misbrug af og ulovlig handel med våben, ammunition og sprængstoffer

Denne aktivitet vil omfatte:

— gennemførelse af forskning og analyse af offentlighedens holdning til ulovlig besiddelse af, misbrug af og ulovlig handel med våben, ammunition og sprængstoffer

— grundig holdningsundersøgelse med målgruppediskussioner om ulovlig besiddelse af, misbrug af og ulovlig handel med våben, ammunition og sprængstoffer, og

— kampagner til bevidstgørelse af borgerne og oplysningskampagner om retsforskrifter og risici i forbindelse med ulovlig besiddelse af, misbrug af og ulovlig handel med våben, ammunition og sprængstoffer og konsekvensanalyse.

3.2.4.6. Fremme af forbedring af lovgivningsmekanismerne til regulering og kontrol af udbredelsen og brugen af våben, ammunition og sprængstoffer samt gennemførelsen heraf

Denne aktivitet vil omfatte:

— omfattende vurdering af og analyse af manglerne i nuværende lovgivning og forskrifter om forvaltning og kontrol af udbredelsen og brugen af våben, ammunition og sprængstoffer, herunder internationale aftaler og lovgivninger, oversættelsesstøtte og evaluering af den praktiske gennemførelse, og

— ekspertbistand til udformning og udarbejdelse af lovgivning til regulering og kontrol af udbredelsen og brugen af våben, ammunition og sprængstoffer, herunder overvejelse af harmonisering af lovgivning og reguleringsmæssige spørgsmål med de internationale forskrifter og standarder, der er relevante for Ukraine.

3.2.4.7. Fremme af udvikling af strategisk tilgang til forebyggelse og bekæmpelse af ulovlig handel med våben, ammunition og sprængstoffer i Ukraine

Denne aktivitet vil omfatte:

— bevidstgørelse, rådgivning og ekspertbistand med henblik på oprettelse af et permanent nationalt organ til koordinering mellem myndigheder inden for SALW-kontrol bestående af de relevante bemyndigede nationale myndigheder i Ukraine (seks formelle møder); det nationale koordineringsorgan vil blive udviklet gennem dette projekt og vil blive ledet af indenrigsministeriet, og

— kortlægning og føring af register over alle SALW-relaterede initiativer i Ukraine, herunder om donorsamfundsressourcer.

3.2.4.8. Fremme af udvikling af et fælles system for myndighederne til indsamling, analyse og formidling af data vedrørende ulovligt ejerskab af, misbrug af og ulovlig handel med våben, ammunition og sprængstoffer

Denne aktivitet vil omfatte:

— fremme af en fælles metode til kompilering, kortlægning, sammenligning og brug af officielle statistikker, fælles og indbyrdes sammenlignelige resultatindikatorer samt et fælles format, der er nødvendigt for automatisk udveksling af information om ulovligt ejerskab af, misbrug af og ulovlig handel med våben, ammunition og sprængstoffer, og

— udbud af to uddannelseskurser om dataindsamling og -analyse, herunder risiko- og trusselsvurdering

— ydelse af bistand til udarbejdelse af en analytisk rapport om handelsmetoder og -ruter, der er aggregeret fra de data, som er indsamlet hos de ukrainske myndigheder

— fremme af disaggregeret dataindsamling og udveksling af data mellem relevante bemyndigede nationale myndigheder.

3.3. Projekt 3: Støtte til Ukraines statslige skattemyndigheder/statslige toldmyndigheder til forebyggelse og bekæmpelse af ulovlig handel med våben, ammunition og sprængstoffer

3.3.1. Mål

Målet med projektet er at hjælpe Ukraines statslige skattemyndigheder/statslige toldmyndigheder med at forbedre deres kapacitet til at forebygge og bekæmpe ulovlig handel med våben, ammunition og sprængstoffer.

3.3.2. Beskrivelse

De statslige skattemyndigheder/statslige toldmyndigheder bemyndiges til at forebygge og modvirke smugling og til at bekæmpe overtrædelser af toldbestemmelserne ved stederne for passage af Ukraines statsgrænse, på sø-, flod- og lufthavnes område, på jernbanestationer og andre steder, der er fastsat i Ukraines toldkodeks. Dette omfatter foranstaltninger til forebyggelse og modvirkning af ulovlig handel med våben, ammunition og sprængstoffer.

Projektet tager sigte på at afhjælpe konstaterede kapacitetsmangler hos de statslige skattemyndigheder med hensyn til: a) uddannelseskapaciteter og tekniske og operationelle kapaciteter til at bekæmpe ulovlig handel med våben, ammunition og sprængstoffer og b) overførsel af international god praksis og informationsudveksling, navnlig i forhold til EU-medlemsstaterne, partnerne på Vestbalkan og staterne i naboskabsområdet.

3.3.3. Forventede resultater

Resultat 1: Styrkede de statslige skattemyndigheders/statslige toldmyndigheders kapaciteter til at forebygge og bekæmpe ulovlig handel med våben, ammunition og sprængstoffer.

Indikatorer:

— øgede kompetencer hos det projektbegunstigede personale i de relevante uddannelsesinstitutioner, analyse- og efterforskningsenheder og operationelle enheder til støtte for bekæmpelse af ulovlig handel med våben, ammunition og sprængstoffer og til brug i de almindelige arbejdsprocesser

— øgede organisatoriske og tekniske kapaciteter hos de projektbegunstigede i de relevante uddannelsesinstitutioner, analyse- og efterforskningsenheder og operationelle enheder til støtte for bekæmpelse af ulovlig handel med våben, ammunition og sprængstoffer og til brug i de almindelige arbejdsprocesser

— samarbejdsforanstaltninger og netværksarbejde blandt eksperter — i nationale, subregionale og internationale sammenhænge — der bidrager til interoperabilitet mellem de projektbegunstigede og deres modparter, og som anvendes i de almindelige arbejdsprocesser i den projektbegunstigedes relevante enheder og institutioner

— dokumenterede resultater af evalueringer og tilgange til kvalitetsstyring deles med projektinteressenter (projektbegunstigede — primære og sekundære, donorsamfund og OSCE) og anvendes i praksis og tages i betragtning til kapacitetsopbygningsformål.

3.3.4. Aktiviteter

3.3.4.1. Omfattende uddannelsesprogram for de statslige skattemyndigheder/statslige toldmyndigheder til bekæmpelse af ulovlig handel med våben, ammunition og sprængstoffer i overensstemmelse med de behov, der er konstateret i behovsvurderingen

Denne aktivitet vil omfatte:

— et omfattende uddannelsesprogram til forebyggelse og bekæmpelse af ulovlig handel med våben, ammunition og sprængstoffer, der følger en tostrenget tilgang: a) udvikling og styrkelse af instruktørers og underviseres fornødne viden, færdigheder og holdninger, dvs. en tilgang med undervisning af underviserne, og b) udvikling og styrkelse af ekspertviden på nicheområder såsom overtrædelse af toldlovgivning, tjenestehundeteams og uddannelse i nye og opgraderede tekniske hjælpemidler, teknologier og procedurer.

3.3.4.2. Udstyrsbistandsprogram for de statslige skattemyndigheder/statslige toldmyndigheder til forebyggelse og bekæmpelse af ulovlig handel med våben, ammunition og sprængstoffer i overensstemmelse med de behov, der er konstateret i behovsvurderingen

Denne aktivitet vil omfatte:

— levering af en begrænset mængde fast og mobilt udstyr samt andre typer tekniske hjælpemidler og teknologier til støtte for afprøvning, evaluering og indførelse af nye teknologiske og proceduremæssige løsninger til afsløring af ulovlig handel med våben, ammunition og sprængstoffer. Udstyret vil blive leveret til udvalgte organisationsstrukturer inden for de statslige skattemyndigheders/statslige toldmyndigheders hovedsystem, territoriale myndigheder (med fokus på det nordlige, nordvestlige og vestlige Ukraine) og specialiserede afdelinger. Desuden integreres aktiviteten flydende i det omfattende uddannelsesprogram, hvorved der skabes et bredere initiativ vedrørende uddannelse og udstyr for de statslige skattemyndigheder/statslige toldmyndigheder, og

— teknisk støtte til gennemførelse af uddannelsesprogrammer og tilpasning og integration heraf i de almindelige læseplaner.

3.3.4.3. Hundebistandsprogram for de statslige skattemyndigheder/statslige toldmyndigheder til forebyggelse og bekæmpelse af ulovlig handel med våben, ammunition og sprængstoffer

Denne aktivitet vil omfatte:

— tilrettelæggelse af udvekslingsbesøg for at gøre relevante de statslige skattemyndigheders/statslige toldmyndigheders eksperter og undervisere bekendt med internationale erfaringer og god praksis med hensyn til brug af hundekapacitet i bekæmpelsen af ulovlig handel med våben, ammunition og sprængstoffer og for at støtte netværksarbejde blandt eksperter

— gennemgang og ajourføring af uddannelsesmetoder til og operationelle procedurer for brug af hundekapacitet i forebyggelsen og bekæmpelsen af ulovlig handel med våben, ammunition og sprængstoffer

— teknisk støtte til uddannelse og mobile løsninger til støtte for hundeoperationer i bekæmpelsen af ulovlig handel med våben, ammunition og sprængstoffer.

4. Projektstyring og administrativ støtte til gennemførelse af indsatsen

Særligt projektpersonale i OSCE-Sekretariatet og på OSCE-projektkoordinatorens kontor i Ukraine koordinerer og styrer gennemførelsen af indsatsen og de i punkt 3 nævnte tilhørende projektaktiviteter. Det særlige projektpersonale — organiseret i projektledelses- og -gennemførelsesteams — vil støtte udviklingen yderligere af rammen for samarbejde mellem de ukrainske partnere samt samarbejdet og koordineringen med det internationale samfund.

Det særlige projektpersonale skal udføre følgende opgaver:

— forvaltning af projekter gennem alle faser af projektcyklussen

— løbende finansielt tilsyn med projekterne

— ydelse af teknisk og juridisk ekspertbistand, støtte til udbud i forbindelse med projektet

— inddragelse af og koordinering med andre internationale organisationer og programmer

— kvalitetssikring og kvalitetskontrol af de godkendte projekters resultater

— støtte til de ukrainske myndigheder med henblik på at udvikle nye nationale foranstaltninger til at styrke kapaciteter til og kollektive bestræbelser på at forebygge og bekæmpe ulovlig handel med våben, ammunition og sprængstoffer.

5. Køn

For at øge effektiviteten af politikkerne for kontrol med våben, ammunition og sprængstoffer og sikre, at gennemførelsen af dem forbedrer sikkerheden for både kvinder og mænd, vil kønsaspektet blive integreret i de foranstaltninger, der støttes ved denne afgørelse, og håndteret gennem teknisk rådgivning og ekspertise, udvikling af videnprodukter og uddannelse.

6. Begunstigede

De direkte begunstigede af indsatsen vil være de nationale myndigheder i Ukraine, der har ansvar for forebyggelse og bekæmpelse af ulovlig handel med våben, ammunition og sprængstoffer. Det drejer sig primært om følgende nationale myndigheder: indenrigsministeriet, herunder dets ekspert- og licensudstedelsestjenester, Ukraines nationale politi, det nationale grænsepoliti og de statslige skattemyndigheder/statslige toldmyndigheder. Andre bemyndigede nationale myndigheder — såsom Ukraines sikkerhedstjeneste — vil blive inddraget fra sag til sag.

De indirekte begunstigede af indsatsen vil være de befolkningsgrupper i Ukraine og dets europæiske naboskabsområde, der er i fare som følge af brugen af ulovlige våben, ammunition og sprængstoffer i forbindelse med kriminelle aktiviteter, terrorisme og voldeligt misbrug.

EU og medlemsstaterne vil også være indirekte begunstigede af projektet, da de vil drage fordel af de ukrainske myndigheders feedback om de kortlagte handelsruter for ulovlige våben.

7. Unionens synlighed

OSCE skal træffe alle passende foranstaltninger for at skabe opmærksomhed omkring det faktum, at indsatsen finansieres af Unionen. Sådanne foranstaltninger vil blive gennemført i overensstemmelse med Kommissionens håndbog i kommunikation og synlighed for Den Europæiske Unions optræden udadtil. OSCE vil dermed sikre synligheden af Unionens bidrag gennem passende branding og PR, som fremhæver EU's rolle, sikrer åbenhed i dets indsats og skaber øget bevidsthed om grundene til afgørelsen og om Unionens støtte til den og resultaterne af denne støtte. Det materiale, der produceres i forbindelse med projektet, vil på en iøjnefaldende måde vise Den Europæiske Unions flag i overensstemmelse med Unionens retningslinjer for korrekt anvendelse og gengivelse af flaget.

I betragtning af at de planlagte aktiviteter varierer meget i omfang og karakter, vil der blive brugt en række PR-værktøjer, herunder traditionelle medier, websteder, sociale medier og informations- og PR-materiale, bl.a. infografik, foldere, nyhedsbreve, pressemeddelelser og andet, hvis det er relevant. Publikationer, offentlige begivenheder, kampagner, udstyr og bygge- og anlægsarbejder, der er indkøbt under projektet, vil blive brandet i overensstemmelse hermed. For yderligere at forstærke effekten ved at øge bevidstheden hos de forskellige nationale regeringer og i offentligheden, i det internationale samfund samt blandt lokale og internationale medier vil henvendelse til hver enkelt målgruppe ske i et sprog, der er tilpasset denne målgruppe.

8. Varighed

På baggrund af de erfaringer, der er gjort med gennemførelsen af afgørelse (FUSP) 2017/1424, og under hensyntagen til indsatsens brede anvendelsesområde, antallet af projektbegunstigede og antallet og kompleksiteten af de planlagte aktiviteter er tidsrammen for gennemførelsen 36 måneder.

9. Teknisk gennemførelsesinstans

Den tekniske gennemførelse af denne afgørelse overlades til OSCE-Sekretariatet — Centret for Konfliktforebyggelse (CPC) og OSCE's projektkoordinator i Ukraine. OSCE vil gennemføre aktiviteterne i henhold til denne afgørelse i koordinering og samarbejde med andre internationale organisationer og agenturer, navnlig med henblik på at sikre effektive synergier og undgå overlapning af aktiviteter.

10. Styringskomitéen

Styringskomitéen for dette projekt vil bestå af repræsentanter for den højtstående repræsentant, for EU's delegation i Kiev og for gennemførelsesinstansen, jf. dette bilags punkt 6. Gennemførelsesinstansen, som bistås af styringskomitéen, vil sikre, at gennemførelsen af projektet sker i koordination med EU's øvrige beslægtede bistand til Ukraine, f.eks. strategien for integreret grænseforvaltning (støttet af Kommissionens europæiske naboskabsinstrument), det regionale samarbejde med Vestbalkan inden for kontrol med SALW gennemført af UNDP/SEESAC (støttet af Rådets afgørelse (FUSP) 2018/1788 ( 1 ) og (FUSP) 2016/2356 ( 2 )), EU's og Ukraines retshåndhævelsessamarbejde inden for ulovlig handel med skydevåben (støttet af Kommissionens GD for Migration og Indre Anliggender, Europol og EMPACT-skydevåben), det arbejde, der udføres af Conflict Armament Research i Ukraine (støttet ved Rådets afgørelse (FUSP) 2017/2283 ( 3 )), EU's missioner under den fælles sikkerheds- og forsvarspolitik EUAM Ukraine og EUBAM Moldova og Ukraine og deres støtteaktiviteter med henblik på grænsekontrol og det arbejde, som Den Internationale Organisation for Migration (IOM) udfører med afvæbning, demobilisering og reintegration af tidligere krigere (støttet af Kommissionens instrument, der bidrager til stabilitet og fred). Styringskomitéen vil regelmæssigt indbyde repræsentanter for de ukrainske regeringspartnere. Styringskomitéen kan også indbyde repræsentanter for enheder involveret i projekter i Ukraine, som har et lignende eller beslægtet mål. Styringskomitéen vil regelmæssigt, mindst sjette måned, føre tilsyn med gennemførelsen af denne afgørelse, bl.a. ved hjælp af elektroniske kommunikationsmidler.

11. Rapportering

Rapporteringen, såvel beretning som regnskab, skal dække indsatsen i sin helhed som beskrevet i den pågældende specifikke finansieringsaftale og det tilknyttede budget, uanset om denne indsats finansieres helt eller delvist af Rådets afgørelse.